《疁水谣》
清代·严我斯

疁之水兮清且涟，使君堂上坐鸣弦。疁之水兮清且漪，使君郊外多耕犁。

使君官庖食无肉，长须编篱种野簌。使君侵晨寒无衣，老婢当窗织布机。

使君寒，民五裤。使君饥，民含哺。升君之堂进君酒，有酒盈卮，有蔬盈豆。

长老在前，稚子在后，俚语歌呼为君寿。清畏人知兮，何人勿知。

吁嗟今之人兮，廉吏可为而不为。

作者简介：浙江归安人，字就思，一字存庵。康熙三年赐进士，官至礼部侍郎。年未满六十，即致仕归里，闭门谢客，以著述自娱，文章操行，为乡邦所重。有《尺五堂诗删》。